En mand tog tirsdag eftermiddag adskillige gidsler i en dagligvarebutik i den franske by Toulouse.

Gidseltagningen fandt sted i udkanten af den sydfranske by, hvor den mistænkte gidseltager omkring klokken 16.15 brød ind i en dagligvarebutik.

Klokken 21.10 oplyser de franske myndigheder ifølge Sky News, at alle gidslerne er blevet løsladt efter godt tre timer i fangenskab.

Gidseltageren var bevæbnet og iført en motorcykelhjelm. Der er angiveligt tale om en 17-årig dreng, som er kendt af det franske politi.

Fire kvinder blev holdt som gidsler i timevis. Foto: Pascal PAVANI / AFP Vis mere Fire kvinder blev holdt som gidsler i timevis. Foto: Pascal PAVANI / AFP

Ifølge flere internationale medier, heriblandt den britiske avis The Telegraph, skød den bevæbnede mand mod politiet på stedet, som omringede butikken og evakuerede området.

Han åbnede to gange ild, idet politiet forsøgte at nærme sig dagligvarebutikken, som ligger i nærheden af Toulouse lufthavn.

»Gidseltageren vil gerne forhandle og har truet med at slå en gidsel ihjel, hvis sikkerhedsafspærringen ikke rykkes tilbage,« sagde en talsperson tidligere på aftenen ifølge den britiske avis The Telegraph.

På Twitter opfordrede politiet borgere til at holde sig fra området og respektere de sikkerhedsafspærringer, der er blevet sat op.

Området omrking dagligvarebutikken blev evakueret. Foto: EPA/Frederic Scheiber Vis mere Området omrking dagligvarebutikken blev evakueret. Foto: EPA/Frederic Scheiber

Ifølge det franske medie La Dépeche du Midi blev fire personer taget som gidsler - alle skulle være kvinder.

Selvom den franske antiterrorenhed var på stedet, fortalte kilder i politiet, at de ikke mener, hændelsen er terrorrelateret.

I stedet arbejder de ud fra den teori, at der er tale om et væbnet røveri, der er gået galt.

Flere franske citerer dog sikkerhedsfolk, der befinder sig i området, som fortæller, at manden har et GoPro kamera på sig - en type kamera, som terrorister tidligere har brugt til at filme deres angreb.